KOMMISSIONENS BESLUTNING
af 16. marts 2006
om godkendelse af medlemsstaternes undersøgelsesprogrammer vedrørende aviær influenza hos fjerkræ og vilde fugle i 2006
(meddelt under nummer K(2006) 780)
(2006/314/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20, og
ud fra følgende betragtninger:
(1)
I beslutning 90/424/EØF er det fastsat, at EF yder et tilskud til iværksættelsen af de tekniske og videnskabelige foranstaltninger, der er nødvendige for at udvikle EF's veterinærbestemmelser og for at udvikle undervisning og uddannelse på veterinærområdet.
(2)
I henhold til Kommissionens beslutning 2006/101/EF af 6. februar 2006 om gennemførelse i 2006 af undersøgelsesprogrammer i medlemsstaterne vedrørende aviær influenza hos fjerkræ og vilde fugle (2) skal der i februar til december 2006 gennemføres sådanne undersøgelser, idet programmerne til gennemførelse af disse undersøgelser forinden skal godkendes af Kommissionen. Formålet med undersøgelserne er at påvise eventuelle infektioner hos fjerkræ og således bidrage til en eventuel revision af de nuværende EF-bestemmelser og til et bedre kendskab til, i hvilket omfang vildtlevende dyr kan udgøre en trussel for dyr og mennesker.
(3)
De undersøgelsesprogrammer, medlemsstaterne har forelagt, er blevet behandlet af Kommissionen i overensstemmelse med nævnte beslutning.
(4)
De undersøgelsesprogrammer, medlemsstaterne har forelagt, er efter Kommissionens opfattelse i overensstemmelse med beslutning 2006/101/EF. Undersøgelses-programmerne bør derfor godkendes.
(5)
Da undersøgelsesprogrammerne er vigtige for, at EF's dyre- og folkesundhedsmæssige mål kan nås, bør EF-tilskuddet fastsættes til 50 % af de udgifter, som de pågældende medlemsstater har til de i denne beslutning omhandlede foranstaltninger, dog med et maksimumsbeløb for hvert undersøgelsesprogram.
(6)
Udgifter afholdt siden den 1. februar 2006 i forbindelse med de undersøgelsesprogrammer, der godkendes ved denne beslutning, bør også anses for EF-tilskudsberettigede.
(7)
Derudover bør der fastsættes regler for rapportering af resultaterne af undersøgelserne og for støtteberettigelsen af de udgifter, der er angivet i anmodningen om EF-tilskud til finansieringen af en medlemsstats udgifter til gennemførelsen af undersøgelsesprogrammet.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
De medlemsstatsprogrammer vedrørende aviær influenza hos fjerkræ og vilde fugle, der er anført i bilag I (i det følgende benævnt »programmerne«), godkendes for den i samme bilag fastsatte periode.
Artikel 2
Medlemsstaterne gennemfører undersøgelser for aviær influenza hos fjerkræ og vilde fugle i overensstemmelse med programmerne.
Artikel 3
EF-tilskuddet til finansiering af udgifterne til analyse af prøver ydes til den enkelte medlemsstat og udgør 50 % af de afholdte udgifter, dog højst det maksimale medfinansieringsbeløb, der er fastsat i bilag I.
Dette EF-tilskud ydes, under forudsætning af at medlemsstaten overholder følgende betingelser:
a)
Den skal sætte de nødvendige love og administrative bestemmelser i kraft for at gennemføre sit program.
b)
Den skal senest den 31. marts 2007 sende Kommissionen og EF-referencelaboratoriet for aviær influenza, jf. artikel 51, stk. 1, i Rådets direktiv 2005/94/EF (3) en slutrapport om den tekniske gennemførelse af programmet og de opnåede resultater, som er i overensstemmelse med rapporteringsmodellerne i bilag II-V til denne beslutning.
c)
Den skal sende Kommissionen relevant dokumentation for de afholdte udgifter til analyse af prøver i den periode, for hvilken programmet er godkendt.
d)
Den skal gennemføre programmet effektivt; bl.a. skal den kompetente myndighed sikre, at den relevante prøveudtagning finder sted.
Artikel 4
De maksimumsbeløb, der godtgøres medlemsstaterne for udgifterne til de test, der indgår i programmerne, må ikke overstige følgende:
a)
:
ELISA-test
:
1 EUR pr. test
b)
:
agar-gel-immunodiffusionstest
:
1,2 EUR pr. test
c)
:
hæmagglutination-inhibitionstest for H5/H7
:
12 EUR pr. test
d)
:
virusisolationstest
:
30 EUR pr. test
e)
:
PCR-test
:
15 EUR pr. test.
Artikel 5
Denne beslutning er rettet til medlemsstaterne.
Udfærdiget i Bruxelles, den 16. marts 2006.